L’Ajuntament de Burjassot aprova una moció per a augmentar la transparència en les ofertes d’ocupació pública
2025-07-24

L’Ajuntament de Burjassot, en el ple ordinari del mes de gener, ha aprovat, amb els vots a favor de BLOC-Compromís, EU i PP, i en contra del PSPV-PSOE, la moció presentada per Compromís en la qual s’ha acordat que “les bases de les convocatòries seran acordades en el si de la Mesa General de Negociació dels empleats públics”, tal com assenyala el document.

Açò suposarà, segons la moció, que “els membres del tribunal de selecció seran nomenats d’entre els funcionaris de carrera de la plantilla, per l’Òrgan de Govern de la Corporació, garantint que la seua pertinença als tribunals siguen sempre a títol individual, en compliment del principi d’imparcialitat establert en l’Art. 60.3 d’Estatut Bàsic de l’Empleat Públic (EBEP)”, a més, tal com segueix el text, “es garantirà la paritat entre homes i dones”, també segons l’EBEP “i els membres del tribunal, en cap cas, seran menys de cinc”.

Amb la finalitat “d’assegurar la professionalitat dels membres del tribunal”, la moció assenyala que “hauran de ser funcionaris que tinguen una titulació igual o superior a la requerida per als llocs de treball que s’hagen de cobrir i pertànyer al mateix grup, superior o subgrup de titulació”. “La Mesa de Negociació fixarà el llistat de components de l’òrgan especialitzat i permanent per a la selecció del personal funcionari i laboral”, llistat que “s’ordenarà per grups, subgrups i àrees de coneixements professionals”.

El text finalitza assenyalant que la “pertinença a l’òrgan de selecció serà obligatòria, excloent en cada cas a aquelles persones que incórreguen en alguna forma d’incompatibilitat, que està obligada a comunicar. Es podran excloure igualment per causa justificada davant la Mesa General per altres supòsits”.